Man in hof ná gru-moord op vriendinArgieffoto: Kent Williamson ’n Jong man sal na verwagting vandag (Woensdag) in die landdroshof in Mmbatho in Noordwes verskyn in verband met die gru-moord op sy vriendin. Brig. Sabata Mokgwabone, woordvoerder van die polisie, sê die 19-jarige man het Sondag in die vroeë oggendure sy 18-jarige vriendin verskeie kere met ’n skerp voorwerp gesteek voordat hy petrol oor haar uitgegooi en haar aan die brand gesteek het. Die voorval het in die Ramosadi-nedersetting buite Mahikeng plaasgevind. Volgens Mokgwabone dui ’n voorlopige ondersoek daarop dat die vriendin op pad huis toe was toe haar kêrel haar genader het. Daar kon ’n paar minute later gehoor word hoe sy skree. Sy het derdegraadse brandwonde in die voorval opgedoen. Sy kon egter voor haar dood daarin slaag om die verdagte aan lede van die gemeenskap te identifiseer. Die man is op beeldmateriaal vasgevang waar hy petrol by ’n vulstasie in die omgewing gekoop het. Die verdagte het egter inhegtenisneming ontduik totdat sy broer hom Maandag by ’n plaaslike polisiestasie aangemeld het. In ŉ onverwante voorval sal ŉ 36-jarige man ook vandag in die Mmbatho-landdroshof verskyn op aanklag van moord. Die man het op sy beurt Saterdag omstreeks 02:30 ’n vrou in die Montshiwa-informele nedersetting met ’n skerp voorwerp doodgesteek. “Die verdagte het na bewering na die Dibate-nedersetting gegaan op soek na sy vriendin wat hy nie kon kry nie. Hy het na bewering ŉ huis met klippe bestook en vensters gebreek waarna hy weggehardloop het toe ŉ 13-jarige seun wakker geword het om ondersoek in te stel. Die ma van die seun, wat die suster van die verdagte se vriendin is, het ook wakker geword en hulle is na Montshiwa om hulp te soek,” het Mokgwabone gesê. Hulle was na bewering op pad terug toe die verdagte hul nader en die vrou doodgesteek het. Haar seun het gehardloop om hulp te ontbied. Die vrou is op die toneel dood. Lt.genl. Baile Motswenyane, polisiehoof in Noordwes, het albei voorvalle veroordeel. Job Mokgoro, premier van Noordwes, het gesê hy het met hartseer en kommer kennis geneem van die toenemende aantal gewelddadige verkragtings en moorde wat die afgelope paar dae op jong vroue in die verskillende dele van Noordwes gepleeg is.